Dít is hoe die splinternuwe parkeerstelsel nou werk | Netwerk24
Dít is hoe die splinternuwe parkeerstelsel nou werk
Van bl. 1
Stuart Grobbelaar, Stellenbosch-munisipaliteit se kommunikasie-bestuurder, het die volgende gesê oor die klagtes. “Soos met enige nuwe stelsel, sal daar altyd kwessies wees wat uitgestryk moet word voordat alles glad verloop en ons vra verskoning vir enige ongerief wat veroorsaak word in hierdie oorgangsfase. Ons verwelkom al die navrae wat reeds ontvang is van inwoners en skenk tesame met SPS dringend aandag aan die kwessies wat by ons aangemeld word. Ons is ook opgewonde oor die talle komplimente en positiewe terugvoering wat sover ontvang is.”
Grobbelaar sê die opeenhopings wat by parkeerterreine veroorsaak word, geniet die munisipaliteit se dringende aandag. “Ons het versoek dat meer beamptes intussen oorgeplaas word om hierdie punte te bedien. Geoutoma­tiseerde stelsels gaan binnekort geïnstal­leer word by die parkeerterreine wat verkeersvloei drasties sal verbeter. Weens tegniese probleme kon die reëlings nie betyds reg wees 1 April nie.”
Motoriste is bekommerd dat hul bankkaarte gekloon kan word. Volgens Grobbelaar moedig hulle inwoners aan om dit dadelik by die munisipaliteit aan te meld en ’n saak by die SAPD te open indien só iets gebeur. “Die debiet- of kredietkaartbetaling volg presies dieselfde proses as by enige winkel. Snapscan en die Myciti-kaart is juis ingebring om die betalingsproses te vergemaklik en om alternatiewe betalingsmetodes te bied aan mense wat nie hul bankkaarte wil gebruik nie.”
Die voorafbetaalde kaarte het verlede week opgeraak. Daar is nuwe kaarte bestel en afgelewer, sê Grobbelaar.
Volgens Zunade Loghdey, eienaar van SPS, was dit ’n voorvereiste van die munisipaliteit en die tender dat die misdaadrekords van al die parkeer-wagte nagegaan word. “Die meerderheid parkeerwagte is deur die aanbeveling van Shofar-kerk in Stellenbosch aange­stel en is almal van die omgewing.
Grobbelaar sê parkeertariewe het nie gestyg nie. “Dis presies dieselfde tariewe as met die vorige stelsel.”